Kære borger: Vi kan se, at du i 2014 og 2015 har tjent penge på at køre for Uber, men du har åbenbart ikke skrevet det på selvangivelsen.

Nogenlunde sådan bliver ordlyden i de breve, der i den kommende tid vil dumpe ind hos en stor gruppe danskere. Skat er ved at indlede et opgør med det store grå område, der kaldes deleøkonomi, og første mål er kørselstjenesten Uber.

Ubers kørere er ikke normale lønmodtagere – de kører privat via Ubers app og skal derfor selv indberette, hvad de har tjent. Men nu har Skat modtaget oplysningerne fra det hollandske skattevæsen. Holland er hjemsted for Ubers internationale hovedselskab, og det er her, alle oplysninger om kørsler i Europa samles.